Juan Merchan, judecătorul care conduce procesul penal în care Donald Trump, candidatul republicanilor la prezidențialele din toamnă, e acuzat că a plătit o starletă porno pentru ca aceasta să ascundă relaţia lor intimă, l-a ameninţat luni din nou pe acesta cu arestul, după ce a ignorat interdicţia de a ataca verbal martorii şi juraţii din proces.
Săptămâna trecută, Trump a fost condamnat la plata unei amenzi de 9.000 de dolari, adică 1.000 de dolari pentru fiecare din cele nouă încălcări ale regulii.
Luni, judecătorul Juan Merchan i-a mai dat o amendă de o mie de dolari pentru că a criticat public completul de judecată şi modul în care acesta a fost selectat. De asemenea, judecătorul i-a pus în vedere că dacă mai încalcă dispoziția va fi pasibil de „încarcerare”, informează Le Monde și AFP.
Trump e acuzat că a falsificat acte contabile ale Trump Organization pentru a masca o plată de 130.000 de dolari pentru starleta porno Stormy Daniels, înainte de prezidențialele din 2016, pentru ca aceasta să țină ascunsă relația pe care cei doi au avut-o în 2006.
Candidatul republican la prezidențialele americane e inculpat în patru dosare şi a primit deja amenzi uriașe în două procese civile. El spune că e nevinovat și ținta adversarilor săi democrați, în frunte cu Joe Biden, contracandidatul său în alegeri.